**KATEHEZA**

**ODPOVED POSTANE DAR**

Primož Erjavec

Kateheza »Odpoved postane dar« želi podati krščanski pomen odpovedi v postnem času. Namenjena je skupinam mladostnikov, s prilagoditvami pa tudi vsem skupinam mladih. Mlade, ki so velikokrat nemotivirani za odpoved ali pa v izkušnjah postnih odpovedi nezadovoljni, želi motivirati za odpoved, ki jih bo notranje bogatila.

**POTEK KATEHEZE**

I. MOLITEV in PESEM (5 min)

II. UVODNA DINAMIKA (10 min)

III. POGOVOR O SMISLU ODPOVEDI (10 min)

IV. ODPOVED POSTANE DAR (10 min)

V. ODLOČITEV ZA ODPOVED (10 min)

**1. Molitev in pesem**

Pesem Suša ali po izbiri.

Molitev svete Matere Tereze.

Ljubi Jezusa. Dopusti Jezusu, da ti spregovori v tišini tvojega srca.  
Pogosto reci Jezusu: »Jezus, ljubim te za vse, ki te ne ljubijo.«  
Bodi pogumen, bodi plemenit – sprejmi našega Gospoda,  
ki sedaj preko trpljenja prihaja v tvoje življenje.  
Navkljub vsem našim slabostim in grehu nas Bog ljubi in  
še naprej uporablja vsakega od nas, da prižge svojo luč ljubezni in usmiljenja v svetu.  
Edini razlog našega bivanja je: Živeti v njem, za njega, ob njem in z njim.  
- štiri besede, ki pa so za izvajanje božje volje tako zelo pomembne.  
Kako ljubimo Kristusa? Tako, da s celim srcem zastonjsko služimo ubogim in bolnim.  
Ohrani veselje, ki izvira iz ljubezni do Jezusa v evharistiji in v ubogih.  
Deli to svoje veselje z vsemi, ki jih srečaš.  
Nikoli ne ločuj med Jezusom v evharistiji in Jezusom v ubogih, ki jih srečuješ;   
vedno in povsod jim pomagaj ter jim nesebično služi.  
Moli in prelij iskreno vero v Boga v dejavno ljubezen do ljudi in ubogih. Amen.

2. **Uvodna dinamika**

*(Dinamika je izposojena iz Animatorskega spodbujevalnika.)*

Prvi krog: Vsi udeleženci se usedejo v grog. Vsak dobi 10 bombonov. Bombonov ne smejo pojesti pred koncem igre. Določimo tistega, ki bo začel. Pove naj nekaj, kar je naredil, dosegel, doživel in ve, da je to zelo redko. Vsi v skupini, ki tega še NISO naredili, dosegli ipd. morajo dati bombon tistemu, ki je to stvar povedal. Nato pove tako stvar naslednji in tako okrog po vrsti, dokler ne opravijo vsi. Ko je igre konec, takrat lahko pojedo svoje bombone.

Drugi krog: Vsi udeleženci so še vedno v krogu. Vsak dobi 10 bombonov. Zdaj pa udeleženci po vrsti govorijo, čemu so se v življenju odpovedali. Vsi v skupini, ki se temu še NISO odpovedali, morajo dati vsak po en bombon. Spet igra traja toliko časa, da se krog zaključi. Vsak naj se na koncu sam odloči komu bo pridobljene bombone podaril. (Npr. gotovo bi jih bili veseli mlajši bratci in sestrice ali pa naključni mimoidoči.)

3. **Pogovor o smislu odpovedi**

Z udeleženci se pogovorimo o temu, čemu je namenjena odpoved.

V čem je smisel, da se odpoveš nečemu?

Ali se vam zdi vsaka odpoved enako pomembna?

Ali se je smiselno odpovedovati zaradi odpovedi same, ali je dobro vedeti zakaj smo se čemu odpovedali?

Katerim stvarem se boste v postu odpovedali in čemu?

Ali ni velikokrat naša odpoved videti kot shujševalna dieta ali skrb za zdravje?

4. **Odpoved postane dar**

a) Jezus o postu

Postni čas vabi k odpovedi, ki je ena od treh sestavin posta: dati miloščino, moliti, se postiti (se odpovedati nečemu). Ko Jezus govori o teh treh stvareh, pravi, da naj bomo zelo pozorni, da bomo to delali na pravilen način. Kakšen je pravilen način, kaj pravi Jezus?

»Kadar torej daješ miloščino, ne trobi pred seboj, kakor delajo hinavci po shodnicah in ulicah, da bi jih ljudje hvalili. Resnično, povem vam: Dobili so svoje plačilo. Kadar pa ti daješ miloščino, naj ne ve tvoja levica, kaj dela tvoja desnica. Tako bo tvoja miloščina na skrivnem, in tvoj Oče, ki vidi na skrivnem, ti bo povrnil.« (Mt 6,2-4)

S podobnimi besedami Jezus govori o molitvi: »Kadar pa ti moliš, pojdi v svojo sobo, zapri vrata in môli k svojemu Očetu, ki je na skrivnem. In tvoj Oče, ki vidi na skrivnem, ti bo povrnil.«

In podobno tudi o postu, odpovedi: »Kadar pa se ti postiš, si pomazili glavo in umij obraz. Tako ne boš pokazal ljudem, da se postiš, ampak svojemu Očetu, ki je na skritem. In tvoj Oče, ki vidi na skritem, ti bo povrnil.«

b) Odpoved sama sebi namen

Vsako od teh treh stvari najprej delamo zase, a to je premalo. Zgodi se lahko, da se s tem ponašamo, da delamo samo na zunaj ali na nepravilen način. Kaj bi rekli ljudem, ki o svoji postni odločitvi dajo naslednje izjave?

»Zelo mi je prijalo, da zvečer nisem jedla sladkarij, saj sem shujšala za par kilogramov.«

»V postu si nisem kupovala sladkih pijač in sem si za prihranjen denar privoščila urejanje nohtov.«

»Letos sem se odpovedal kavi, pa sem postal prava razdražena pošast.«

Najbrž so vsi trije zgrešili pravi namen odpovedi. Človek se ne more uresničiti v odnosu do samega sebe, ampak vedno v odnosu do drugega. Zato je postna začimbna mešanica po Jezusovo prav v tem, da bi rastel tvoj odnos z Očetom, ki je skrivnem. Pravzaprav bo rastel tako vsak odnos.

c) Odpoved postane dar

Odpoved je samo prvi del doživljanja postnega časa. Drugi korak pa je, ko začnemo različne oblike posta sprejemati zaradi odnosa, zaradi ljubezni. Najbolje je, da odpoved preraste v dar. Ker se nečemu odpovem, lahko nekaj dam, pa bo to lahko materialni ali pa duhovni dar.

- Materialni dar. Kako bi torej zgornje tri primere preoblikovali po formuli »Odpoved postane dar«? Morda tako, da bi prihranjen denar ob koncu posta poklonili za dobrodelne ustanove, Karitas, misijone, kakšen župnijski projekt.

- Duhovni dar. Tukaj omenim, da z odrekanjem ne prihraniš vedno denarja, pomislite pa, da vedno ustvariš nekaj prostora za razdajanje drugim in Bogu. To je potem duhovni dar, ki ga prejmemo zase in damo drugim. Kdor na pepelnico jé ravno toliko, da je sit samo za kosilo, zraven pa dan preživi brez vsakega ekrana, bo opazil eno stvar. Počutil se bo svobodnega in zelo treznega. Kot da bi začel imeti posluh za stvari, ki jih dela brez veze ali pa so mu škodljive. In zelo hvaležen za to, kar ima. Egoizem bo kar bežal od njega. Tako velja za odpovedi, da odpirajo izkušnje, ki ostanejo skrite, kadar postne odpovedi ni.

5. **Odločitev za odpoved**

Skupaj preberemo zelo znano zgodbo o tem, kakšne posledice lahko ima odpoved.

Gusti in Irena sta bila revna, a sta se imela zelo rada. Bližal se je praznik in Irena je premišljevala, kaj naj podari Gustiju. Zelo rada bi mu kupila verižico za zlato žepno uro, a zanjo ni imela dovolj denarja. Tedaj ji je v glavo šinila presenetljiva misel. Imela je čudovite dolge lase in se je odločila, da jih bo odrezala in prodala, za dobljeni denar pa bo možu kupila zlato verižico za njegovo žepno uro.  
Na praznični večer se je vračala domov z darilom: verižico za uro. Nenadoma jo je zaskrbelo: vedela je, da so Gustiju njeni dolgi lasje izredno všeč. Zbala se je, da ga bo razočarala, ker jih je ostrigla. Vzpenjala se je po stopnicah, ki so vodila v njuno majhno stanovanje. Odklenila je vrata in na svoje presenečenje je našla doma moža, ki je čakal nanjo. V rokah je držal lepo okrašen zavitek, v katerem je bilo darilo, ki ga je pripravil zanjo.  
Ko si je Irena snela ruto, je Gusti brž videl, da si je ostrigla lase in njegove oči so se orosile, a ni rekel niti besedice. Obrisal si je solze in Ireni izročil svoje darilo. Ko pa ga je odprla, ni mogla verjeti svojim očem. V njem je bila čudovita garnitura glavnikov in sponk za njene čudovite dolge lase.  
Tudi Gusti je bil ves prevzet, ko je odprl njeno darilo. V škatli je bila dragocena verižica za njegovo zlato žepno uro. Ko jo je ogledoval, je Ireno preblisnilo spoznanje, da je Gusti prodal svojo zlato uro, da bi ji kupil srebrne glavnike. Irena sedaj ni potrebovala glavnikov in sponk, ker ni imela več dolgih las. Gusti pa ni potreboval verižice, ker ni več imel ure, pa sta bila v tem trenutku popolnoma srečna. In tokrat ne zaradi darov, ampak zaradi ljubezni, neverjetne medsebojne odpovedi, ki sta ju položila v darili z vso ljubeznijo.

Če je pravi trenutek, lahko udeleženci naredijo odločitev za odpoved. Poleg klasike damo tudi spodnje predloge. Predlagamo »pospeševalnik odpovedi«, šparovček, v katerem zbiramo denarne prispevke in izberemo namen. V sklepno molitev vključimo vse, ki se odločajo za postne spodbude, da bi se zbližali z Bogom in med seboj.

Odpovedi:

- klasika: odpoved čokoladi, kavi, alkoholu in televiziji,

- poslušanju glasbe med vožnjo s kolesom, avtom ali med hojo,

- opisovanju svojega doživljanja z emotikoni ali smeškoti,

- instagram filtrom,

- eni večerni uri brez telefona,

- sladkanim pijačam,

- prevozu z avtomobilom na kratke razdalje,

- novim oblačilom.